নিজের জেল খাটার খবর দুই শিশুসন্তানের কাছে গোপনই রেখেছেন সঞ্জয় দত্ত। ছ’বছরের শাহরান এবং ইকরা এখনও জানে, তাদের বাবা অনেক দূরের পাহাড়ে অনেকদিন শ্যুটিংয়ে ব্যস্ত ছিলেন! 
সম্প্রতি একটি অনুষ্ঠানে সঞ্জয় নিজেই বলেছেন, ‘‘তিনবছর জেলে ছিলাম। সন্তানদের না দেখে থাকাটা কঠিন ছিল। আমার স্ত্রীয়ের সঙ্গে দেখা হলে ও বলত, ম্যায় উনকো লেকে আতি হুঁ। আমিই বারণ করি। চাইনি, বাচ্চারা আমাকে ছেঁড়া পোশাকে, কয়েদির টুপি পরা অবস্থায় দেখুক।’’ সঞ্জয় জানিয়েছেন তিনি জেলে থাকার সময়ে ছেলে-মেয়ের সঙ্গে মাসে দু’বার করে ফোনে কথা বলতেন। 
সন্তানদের সঙ্গে এই দূরত্ব বাবা হিসাবে তাঁকে কঠিন মানসিক চাপে ফেলেছিল বলে জানিয়েছেন সঞ্জয়। তাঁর কথায়, ‘‘এখনকার বাচ্চারা খুবই স্মার্ট। আমার ছেলে-মেয়ে সবসময়েই ওদের মা’কে বলত, পাপা’কো ফোটোওয়ালা ফোন লাগাও! তখনই ওদের বুঝিয়ে বলি, দূর পাহাড়ে শ্যুটিং করছি। সেখান থেকে সবসময়ে ফোনের কানেকশন পাওয়া যায় না।’’
ওই অনুষ্ঠানে নিজের এককালের মাদকাসক্তির কথাও জানিয়েছেন সঞ্জয়। বলেছেন, ‘‘পৃথিবীতে এমন কোনও মাদক নেই যা আমি নিইনি।’’ মা নার্গিস দত্তের মৃত্যুর পরেই সঞ্জয় মাদক নিতে শুরু করেন বলে দীর্ঘদিনের রটনা। তা নস্যাৎ করেই তাঁর বক্তব্য, ‘‘আমার পোষা কুকুর বা পোষা গাধা মারা গিয়েছে বলে মদ খাচ্ছি— এগুলি মদ খাওয়ার ছুতো। কেউ নেশা করতে চাইলে এমনিই করবে।’’ নেশা প্রসঙ্গে নিজের অভিজ্ঞতার কথা জানাতে গিয়ে সঞ্জয় বলেন, ‘‘মাদক নেওয়ার অভ্যাস একবার তৈরি হয়ে গেলে তা ছাড়ানো খুবই কঠিন। মাদকাসক্তির চেয়ে খারাপ কিছু হয় না। আমি নিজে                  এ নিয়ে ১২ বছর ভুগেছি।’’
ছেলে মাদকাসক্ত জেনে সুনীল দত্ত তাঁকে আমেরিকায় একটি ‘রিহ্যাবিলিটেশন সেন্টারে’ পাঠিয়েছিলেন। সঞ্জয়ের কথায়, ‘‘সেখানে ওঁরা মাদকের একটি তালিকা দিয়ে জানতে চেয়েছিলেন আমি কোনগুলি নিই। আমি প্রতিটি মাদকের নামের পাশে দাগ দিয়েছিলাম। চিকিৎসক অবাক হয়ে জানতে চেয়েছিলেন যে, ভারতে আমি কী খাই! এত মাদক নিয়েও আমি যে বেঁচে রয়েছি, এতেই তিনি আশ্চর্য হয়েছিলেন।’’ 
পরিবারের জন্য নয়, কারও কথাতেও নয়, সঞ্জয় জানিয়েছেন, প্রবল ইচ্ছাশক্তির জোরেই তিনি মাদকের অভ্যাস কাটিয়ে উঠেছেন। বলেছেন, ‘‘নিজের সেই ভয়ঙ্কর অভিজ্ঞতা থেকেই অল্পবয়সিদের বলি, জীবনকে ভালবাসো, নিজের কাজকে ভালবাসো, পরিবারকে ভালবাসো। এই ভালবাসা কোকেনের চেয়ে                            বেশি তৃপ্তি দেয়, আনন্দ দেয়।’’
জেলে নিজের নানারকম অভিজ্ঞতার কথাও ওই অনুষ্ঠানে জানিয়েছেন সঞ্জয়। বলেছেন, ‘‘পুণের ইয়েরওয়াড়া জেলে মাছির বড় উপদ্রব। চুলে, জামায়, খাবারে— সবেতে মাছির ঝাঁক! ডাল থেকে মাছি ফেলে সেই ডাল খেতাম। এক সহবন্দি ডাল খেত না। ওকে বলেছিলাম, না খেয়ে মরতে চাও! আমাদের আলাদা করে প্রোটিন দেয় না, এই ডালেই তা আছে।’’ একটু থেমে অভিনেতার সংযোজন, ‘‘আজ বাড়িতেও আমার স্ত্রী কালি ডাল রেঁধেছিলেন। আমি চুপচাপ খেয়ে নিয়েছি।’’
জেলের জীবন কীভাবে সহনীয় করে তুলতে হয়, সে প্রসঙ্গে সঞ্জয় বলেন, ‘‘বাবা বলতেন, কাম করো, হোপ মত করো। আমার জীবন কোনওদিনই খুব মসৃণ নয়। বহুবার উঠেছি, পড়েওছি। তাই আশা না করে মন দিয়ে নিজের কাজটাই করতে চাই।’’